
ДО
ЗАИНТЕРЕСОВАНИТЕ ЛИЦА
Д О К Л А Д
от Елка Златарова – Зам. Кмет на Община Вълчи дол и изпълняваща длъжността Кмет на Община Вълчи дол съгласно Заповед №25-1000 от 10.10.2025 г. на Кмета на Община Вълчи дол
Относно: Отмяна на Наредба за условията и реда за установяване на жилищни нужди, настаняване и продажба на общински жилища и приемане на Наредба за условията и реда за установяване  на жилищни нужди, настаняване и продажба на общински жилища на територията на Община Вълчи дол

Мотиви за приемане на Наредба за условията и реда за установяване на жилищни нужди, настаняване и продажба на общински жилища на територията на Община Вълчи дол:
1. Причини, които налагат приемане на наредбата

Съгласно разпоредбите на чл. 8 от Закона за нормативните актове, всеки общински съвет може да издава наредба, с които да урежда, съобразно нормативните актове от по-висока степен, неуредените от тях обществени отношения от местно значение. Съгласно чл. 45а от Закона за общинската собственост, условията и реда за установяване на жилищни нужди и за настаняване под наем в общински жилища се определя с наредба на общинския съвет.

Към настоящия момент в действащата Наредба за условията и реда за установяване на жилищни нужди, настаняване и продажба на общински жилища, приета с Решение №327 от 31.05.2005 година на Общински съвет – Вълчи дол са установени несъответствия с действащата нормативна уредба. Същото налага да бъде синхронизирана подзаконовата  нормативна  уредба на местно ниво с разпоредбите на по-висшите нормативен акт. В резултат на изменения в Закона за общинската собственост е необходимо действащата наредба за условията и реда за установяване на жилищни нужди, настаняване и продажба на общински жилища да бъде отменена и да бъде приета нова, която да урежда приложимите правила по отношение на начина на управление на общинските жилища.
2. Цели, които се поставят:

Приемането на Проект на Наредба за условията и реда за установяване на жилищни нужди, настаняване и продажба на общински жилища в Община Вълчи дол има за цел да се синхронизират подзаконовата нормативна уредба на местно ниво с разпоредбите на Закона за общинската собственост по отношение на общинските жилища.

3. Финансови и други средства, необходими за прилагането на новата наредба:

Прилагането на Наредба за условията и реда за установяване на жилищни нужди, настаняване и продажба на общински жилища в Община Вълчи дол не предвижда допълнителни разходи на общината.
4. Очаквани резултати от прилагането:

С приемането на Наредба за условията и реда за установяване на жилищни нужди, настаняване и продажба на общински жилища в Община Вълчи дол ще се постигне синхронизация с действащата нормативна уредба и ще се уредят условията и реда за установяване на жилищните нужди на гражданите, както и начина за настаняване в общинските жилища. 

5. Анализ на съответствие с правото

Настоящият проект е подзаконов нормативен акт, който не противоречи на норми от по-висока степен на националното и на европейското законодателство.

На основание чл. 26,  ал. 4 от Закона за нормативните актове, във връзка с чл.77 от АПК в законоустановения 30-дневен срок от публикуване на настоящия проект на интернет страницата на Общински съвет – Вълчи дол и Портала за обществени консултации, се предоставя възможност на заинтересованите лица да направят своите предложения, становища и възражения на e-mail: oba@valchidol.bg или в деловодството на Общинска администрация – Вълчи дол, гр. Вълчи дол, пл. „Христо Ботев“ №1.

Във връзка с гореизложеното, предлагам за обсъждане проект на Наредба за условията и реда за установяване на жилищни нужди, настаняване и продажба на общински жилища в Община Вълчи дол, съгласно приложения проект – Приложение №1.

СЪГЛ. З-Д№25-1000 от 10.10.2025 г.

